બીજે દિવસે મુન્નારમાં ફરવાનો કાર્યક્રમ હતો. મુન્નાર હીલસ્ટેશન છે એટલે વાતાવરણ ખુશનુમા હતું. પહેલાં ‘આર્વીકુલમ નેશનલ પાર્ક’ જોવા ગયાં. અહીં જંગલમાં એક ઊંચા પહાડ તરફ બસમાં લઇ જાય છે. બાકીનું ચડાણ આપણે જાતે ચડવાનું અને આજુબાજુની કુદરતની લીલાને નીરખતા જવાનું. ક્યાંક પક્ષી કે પ્રાણી કે પહાડ પરથી પડતો નાનો ધોધ જોવા મળી જાય. અહીનો કુદરતી નઝારો બહુ જ સુંદર છે. નેશનલ પાર્કમાંથી બહાર આવી, ચાનું મ્યુઝીયમ જોવા ગયા. અહીં ચાના છોડ પરથી ચૂંટેલાં પાનમાંથી સૂકી ચા કઈ રીતે બને છે તે આખી પધ્ધતિ જોવા મળે છે. અહીંથી આગળ જતાં, જંગલોમાં એક જગ્યાએ, ‘હાથીસવારી’નું બોર્ડ આવ્યું. અમે ખુશ થઇ ગયા. આજે તો હાથી પર બેસવું જ છે એવું નક્કી હતું. અમે હાથીસવારી કરી. હાથીએ ઊંચીનીચી કેડી પર જંગલમાં ફેરવ્યાં. શરૂઆતમાં સહેજ ડર લાગે, પણ પછી તો શું મઝા આવી ગઈ ! હાથી પર જંગલમાં રખડવાની તક ક્યાં મળવાની હતી ? અમે હાથીને અમારા હાથે ફળો વિગેરે ખવડાવ્યું પણ ખરું.